b'\n_START_ARTICLE_\nSp\xc3\xa6ndingsroman\n_START_PARAGRAPH_\nSp\xc3\xa6ndingsromaner er en genre indenfor litteraturen, hvor handlingen er i centrum, mens personbeskrivelse, motiver og milj\xc3\xb8beskrivelser er af mindre betydning. Genren omfatter litteratur, der fortolker \xc3\xa6ldgamle myter, overnaturlige h\xc3\xa6ndelser og videnskabelige eksperimenter, der truer klodens overlevelse._NEWLINE_Den engelske betegnelse thriller udtrykker, hvad sp\xc3\xa6ndingsromanens tilsigtede effekt er: At skabe et h\xc3\xb8jt niveau af stress eller ophidselse hos l\xc3\xa6seren.\n_START_SECTION_\nGenerelle f\xc3\xa6llestr\xc3\xa6k\n_START_PARAGRAPH_\nEt f\xc3\xa6lles tr\xc3\xa6k for de fleste sp\xc3\xa6ndingsromaner er, at helte og skurke er klart definerede. Heltene er udsat for en konstant str\xc3\xb8m af truende situationer, p\xc3\xa5 flugt fra en bande lyssky personer eller p\xc3\xa5 en hemmelig mission, der byder p\xc3\xa5 livsfare. N\xc3\xa5r heltene netop er undsluppet den sikre d\xc3\xb8d, opst\xc3\xa5r der en ny trussel, og hastigheden, hvormed disse faresituationer indtr\xc3\xa6ffer, er ofte afg\xc3\xb8rende for, om l\xc3\xa6seren kan fastholde interessen._NEWLINE_I sp\xc3\xa6ndingsromaner er der som regel meget p\xc3\xa5 spil. Skurkene er fast besluttede p\xc3\xa5 at udrydde alle, der st\xc3\xa5r i vejen for deres m\xc3\xa5l. Under den kolde krig var truslen som regel stabiliteten i den frie verden.\n_START_SECTION_\nEksempler\n_START_PARAGRAPH_\nHomer\xe2\x80\x99s Odysseen n\xc3\xa6vnes ofte som alle sp\xc3\xa6ndingsromaners oprindelse. Dan Brown er et eksempel p\xc3\xa5 en moderne, succesfuld forfatter af sp\xc3\xa6ndingsromaner.  Raymond Chandler n\xc3\xa6vnes b\xc3\xa5de som krimiforfatter og som et typisk eksempel p\xc3\xa5 en forfatter af sp\xc3\xa6ndingsromaner._NEWLINE_Western-genren byder p\xc3\xa5 utallige sp\xc3\xa6ndingsromaner og -film (se westernfilm). En af de mest sejlivede myter, som er skildret i flere b\xc3\xb8ger og film er myten om skudduellen ved O.K. Corral.\n_START_SECTION_\nLignende genrer\n_START_PARAGRAPH_\nSp\xc3\xa6ndingsromanen er is\xc3\xa6r besl\xc3\xa6gtet med myter, eventyr og kriminalromaner. Gyldendals Litteraturh\xc3\xa5ndbog definerer genren som triviallitteratur. Forskellen mellem sp\xc3\xa6ndingsromanen og kriminalromanen kan opridses s\xc3\xa5ledes:_NEWLINE_En kriminalroman har fokus p\xc3\xa5 opklaringen af en forbrydelse. Det er en (underforst\xc3\xa5et) regel, at l\xc3\xa6seren skal have en chance for at g\xc3\xa6tte l\xc3\xb8sningen p\xc3\xa5 plottet ved hj\xc3\xa6lp af spor, forfatteren mere eller mindre \xc3\xa5benlyst har gjort opm\xc3\xa6rksom p\xc3\xa5._NEWLINE_Sp\xc3\xa6ndingsromanen er derimod koncentreret om en r\xc3\xa6kke faresituationer, hvor en helt eller heltinde netop redder livet i sidste \xc3\xb8jeblik. Den egentlige skurk beh\xc3\xb8ver ikke at v\xc3\xa6re i s\xc3\xb8gelyset f\xc3\xb8r klimaks. _NEWLINE_Agatha Christie skrev b\xc3\xa5de sp\xc3\xa6ndingsromaner og krimier. Krimierne var strengt opbygget om et plot og opklaringen heraf, mens sp\xc3\xa6ndingsromanerne koncentrerede sig om et eventyrlystent ungt par, eller en helt/heltindes, farefulde oplevelser.'